text: Sant Pau és sostenible
  Sant Pau s'afegeix a la Setmana Europea de la Sostenibilitat amb l'organització de diverses activitats participatives i jocs per treballar els Objectius de Desenvolupament Sostenible de Nacions Unides. És per això que el diumenge 2 de juny durant tot el matí, de 9.30 a 14.30 h, el Recinte Modernista s'omple de propostes per a tots els públics.
  Una exposició a la Sala Hipòstila donarà la benvinguda als visitants, que trobaran als espais exteriors bona part de les activitats lúdiques, com un espai informatiu sobre turisme sostenible i La nevera de profit, un espectacle de màgia que ens vol fer reflexionar sobre el malbaratament d'aliments. D'altra banda, davant de l'antiga Casa d'Operacions es podrà interactuar amb 'Fem una ciutat sostenible', un joc de peces gegants que ens permetrà construir una ciutat respectuosa amb el medi ambient. A més, molt a prop del Convent hi haurà instal·lada la 'roda de l'aigua', un joc sobre els usos i el consum responsable d'aquest important recurs. Al Pavelló de Sant Leopold es projectaran diversos vídeos divulgatius i hi haurà activitats sobre la resiliència urbana i la gestió responsable de l'aigua. El recorregut finalitzarà al Pavelló de l'Administració, on es podrà visionar un audiovisual sobre les mesures d'estalvi energètic i eficiència que aplica a diari el Recinte Modernista des de la seva restauració i una projecció del CADS reflexionarà sobre els Objectius de Desenvolupament Sostenible.